
Sažetak 


Samovolja lokalnih moćnika koja je tijekom 18. stoljeća sve više 
dolazila do izražaja, sukobi s vanjskim silama, porast redovitih i 
izvanrednih nameta te zlouporabe vladajućih struktura sve više 
ugrožavaju socijalni položaj stanovništva. Porezni i feudalni pri- 
tisak povećavao je odmetanje u hajduke, a pljačke, razbojstva i 
druga zlodjela postala su dio svakodnevice. Mjere koje su podu- 
zimale osmanske vlasti nisu imale učinka, a hajdučke su dru- 
žine svojim djelovanjem tijekom cijeloga stoljeća unosile nemir 
i prijetile sigurnosti. Podršku i zaštitu nalazili su među svojim 
jatacima, kojima je jednako kao i hajducima prijetilo kažnjavanje 
zbog učinjenoga. Raznovrsnu građu o zbivanjima u 18. stoljeću i 
hajdučiji na prostoru Hercegovine daju objavljeni i neobjavljeni 
sudski zapisnici (sidžili) na temelju kojih će se dati jedna jasnija i 
potpunija slika o hajducima i njihovom djelovanju. 


Ključne riječi: hajduci; 18. stoljeće; Hercegovina; jataci; hajdučko 
djelovanje. 

Uvod 


Izraz hajduk (hajduk, haydud, haydut), kojim se redovito označavaju 
razbojnici u balkanskim pokrajinama Osmanskoga Carstva, potječe 
od mađarskog hajdu, što znači naoružani vojnik, profesionalni pla- 
ćenik bez zemlje. Ista se riječ sa sličnim značenjem javlja u Poljskoj, 
Ukrajini i Češkoj, ali se za Južne Slavene značenje riječi hajduk u 
prvom redu odnosilo na "bandits who acted as protectors of Chri- 
stians against Ottoman oppression'.' Međutim, hajdučija kao pojava 
nije osmanski produkt. Ona je na prostoru jugoistočne Europe bila 
poznata stoljećima prije dolaska Osmanlija, još od vremena Ilira.? 
Potaknuta socijalnim previranjima ili političkim okolnostima vre- 
menom će se razvijati i oblikovati, ali će do kraja svoga postojanja 
zadržati izvorni cilj, a to su pljačka i razbojstva. Hajdučija kao kom- 
pleksna pojava ne može se smjestiti na jedan ograničen prostor, niti 
se može vezati za određenu društvenu ili vjersku skupinu. Uglavnom 
je nastajala kao odgovor na teške socijalne uvjete, a jednako su joj 
pristupali kršćanski i muslimanski podanici. Pljačka je bila i osta- 
la osnovni izvor prihoda, a plijen do kojega su dolazili pljačkanjem 
osnovni izvor preživljavanja. 


Prepadi i pljačke razbojničkih skupina na prostoru Hercegovine mje- 
stimice se javljaju već početkom 14. stoljeća. Takve su akcije uglavnom 
uključivale oduzimanje stoke ili hrane, te trgovačke robe. Krajem 
stoljeća pljačke će postati češće i postupno će prijeći u profesionalnu 
hajdučiju, koja će s dolaskom Osmanlija poprimiti jedan sasvim novi 
oblik.? Porast redovitih i izvanrednih nameta, te brojnih zlouporaba 
vladajućih struktura nauštrb raje sve je više utjecalo na odmetanje 
seljaka u hajduke, tako da će upravo u osmanskom razdoblju hajdu- 
čija doseći svoj najveći zamah. Pogoršanje životnih uvjeta utjecalo je 
na pojačane hajdučke prepade, kojih nije bilo pošteđeno ni kršćan- 
sko stanovništvo. Osim pljačkaških akcija aktivno su sudjelovali i u 


1 Encyclopedia of the Ottoman Empire, G4bor Agoston Georgetown University, 
Washington, D. C. Bruce Masters Wesleyan University, Facts On File, Inc. An 
imprint of Infobase Publishing, 2009., str. 252. 


2 Nakon sloma Velikoga ilirskog ustanka 9. godine poslije Krista, hajdučke sku- 
pine proistekle iz razbijenih ostataka ustanika nastavile su djelovati i pružati 
otpor rimskoj vlasti. Više o hajdučkoj aktivnosti u ilirskim pokrajinama u: 
SALMEDIN MEsIHOVIĆ, "Hajdučija na tlu rimskih ilirskih provincija“, u: Prilo- 
zi, 38, Sarajevo, 2009., str. 31-39. 


3  BOGUMIL HRABAK, "Hajdučija u Bosni i Hercegovini do 1700. godine", u: Iz 
starije prošlosti Bosne i Hercegovine, knj. V., Beograd, 2008., str. 288-302. 

ratovima za oslobođenje od osmanske vlasti, zbog čega su hajduci i 
hajdučke vođe često idealizirani kao borci za oslobođenje, heroji koji 
se stavljaju u službu potlačene raje a protiv omražene osmanske vla- 
sti. Međutim, stvarnost je bila daleko od predstavljenoga.* 


Izuzmemo li autore koji su o hajdučiji i hajducima pisali u sklopu 
književnih uradaka, vrlo je malo stručne literature koja objektivno 
prilazi toj problematici. Najveći znanstveni doprinos istraživanju 
hajdučije na prostoru Hercegovine dao je Bogumil Hrabak, koji je 
na temelju dubrovačke arhivske građe detaljno obradio djelovanje 
hajduka od 15. do početka 18. stoljeća. Hrabak je po pitanju haj- 


4 Tijekom Kandijskoga (1645. - 1669.) i Bečkoga rata (1683. — 1699.) hajduci su 
u mletačkoj službi pod vodstvom svojih harambaša aktivno sudjelovali u rat- 
nim sukobima. U tim su akcijama jednako napadali muslimansko i nemusli- 
mansko stanovništvo, robili, palili i odvodili u ropstvo. O njihovu djelovanju 
u vrijeme ovih ratova više u: "Šilobadovićeva kronika", u: JosiP ANTE SOLDO 
(prir.), Makarski ljetopisi 17. i 18. stoljeća, Književni krug, Split, 1993., str. 15- 
68. Zbog hajdučkih provala i pustošenja na prostoru Trebinjsko-mrkanske 
biskupije u drugoj polovici 17. stoljeća mnoga su mjesta ostala uništena i bez 
stanovnika. Hajduci su mnoge katolike odvodili u ropstvo i prodavali u Na- 
pulj, Veneciju ili Đenovu, a u strahu od hajduka stanovništvo je bježalo iz 
najugroženijih područja. O hajdučkom pustošenju i štetama koje su hajduci 
svojim provalama nanosili kršćanskom stanovništvu više u izvješćima bisku- 
pa i svećenika u: MARKO JAČOV, Le missioni cattoliche nei Balcani durante la 
guerra di Candia (1645 - 1669), vol. II., Studi e testi 353, Biblioteca apostolica 
Vaticana, Vaticano, 1992., str. 412, 418, 446-447, 449-450, 482-484, 504-505, 
678. Također vidi: Acta franciscana Hercegovinae, sv. I., str. 452-453, 454-455. 
Prilikom jedne provale u Popovo 1692. godine, hajduci su ubili župnika Iliju 
Boškovića. Biskup Primović o tome događaju bilježi sljedeće: "Razlog zbog 
kojeg su ubili ovog nevinog svećenika bio je samo taj što je on držao u kršćan- 
skom zakonu one ljude. Hajduci su mislili da bi se oni kršćani, kad bi bili bez 
duhovne pomoći, odmetnuli od Turaka i prešli k njima. To ih je potaknulo 
na ovo opako i bezbožno djelo". Originalan tekst i prijevod donosi BAZILIJE 
PANDŽIĆ, "Trebinjska biskupija u tursko doba", u: IVICA PULJIĆ (prir.), Tisuću 
godina Trebinjske biskupije, Sarajevo, 1988., str. 103, bilj. 108. 


5 Bogumil Hrabak na temelju dubrovačke arhivske građe između ostalih pita- 
nja istraživao je i pitanje hajdučije, rezultat čega su i njegovi radovi: "Hajduči- 
ja Hercegovaca 1465. — 1530.', u: Oslobodilački pokreti jugoslavenskih naroda 
od XVI. veka do početka Prvog svetskog rata, Beograd, 1976., str. 11-26; IsTI, 
"Trebinje, Popovo i Donja Neretva u hajdučkom vojevanju za vreme Morej- 
skog rata", u: Prilozi Instituta za istoriju, XVII, Sarajevo, 1980., str. 69-99; IsTI, 
"Hajdučija u Bosni i Hercegovini do 1700. godine", u: Iz starije prošlosti Bosne i 
Hercegovine, knj. V., Beograd, 2008., str. 282-335; IsTI, "Zlići iz Herceg-Novog 
i zulućarenje na račun dubrovačke trgovine (1600 — 1687)", u: Iz starije prošlo- 
sti Bosne i Hercegovine, knj. V., Arhivar Beograd, Beograd, 2008., str. 335-380. 

dučije otišao najdalje istražujući njezin postanak te razlikujući je po 
mjestu i načinu djelovanja. Tako razlikuje drumsku, plemensku i po- 
graničnu hajdučiju, razbojničko zaustavljanje, te gradsku mafiju kao 
posljedicu doseljavanja muslimanskoga stanovništva u gradove koje 
nije imalo osiguranu egzistenciju, a od kraja 17. stoljeća javlja se i 
nacionalna hajdučija.“ 


Osim Hrabaka treba spomenuti i Vesnu Miović-Perić," Šimu Periči- 
ća,* te u novije vrijeme Mariju Kocić? i Fuada Ohranovića"“ koji su, 
svaki za određeno područje i razdoblje, pridonijeli stvaranju jasnije 
slike o hajdučkom djelovanju. Ovdje će se na temelju sudskih zapisa 
(sidžila) iz 18. stoljeća također dati jedna jasnija slika o hajdučkom 
djelovanju na prostoru Hercegovine, odnosno onih dijelova koji su u 
tom razdoblju bili u djelokrugu mostarskoga, blagajskoga i nevesinj- 
skoga kadije." Kako su ovdje obrađeni sidžili samo djelomično saču- 


[ol 


B. HRABAK, "Hajdučija u Bosni i Hercegovini..." str. 284-287. 


7 VESNA MioviĆ-PERIĆ, Na razmeđu (odnosi na dubrovačko-osmanskoj gra- 
nici 1667. — 1806.), Zavod za povijesne znanosti HAZU, Dubrovnik, 1997.; 
IsTA, "Brigandage on the Ragusan Frontier during the Morean War (1694 — 
1699)", u: Dubrovnik Annals, 3, 1999., str. 41-54. 


8 ŠIME PERIČIĆ, "Hajdučija u mletačkoj Dalmaciji tijekom XVIII. stoljeća", u: 
Rad Zavoda za povijesne znanosti HAZU u Zadru, sv. 41, 1999., Zadar, str. 
203-212. 


9 MARIJA Kocić, Venecija i hajduci u doba Morejskog rata, HESPERIAedu - 
Naučno društvo za istoriju zdravstvene kulture, Beograd, 2013. Kocić je ta- 
kođer autorica studije o muslimanskim novskim "zlićima", "Alaga Šabanović 
i Omer-aga Begzadić kao predstavnici prve generacije novskih zlića", str. 
151-168. Clanak na ćirilici dostupan na Academia.edu, ali bez potpunih bibli- 
ografskih podataka. https://www.academia.edu/31210347/Mapnja_Kouuh_ 
Armara_llla6anoBuh_u_Omepara_Bersanuh_Kao_qmpegcTaBEHIM_IIpB€e_ 
renepanuje_HoBckux_37uha_ (23. 4. 2018.). 


10 FUAD OHRANOVIĆ, "Sigurnosna situacija u Hercegovačkom sandžaku tokom 
prve polovine XVII stoljeća", u: Prilozi za orijentalnu filologiju (dalje: POF), 
64, Orijentalni institut, Sarajevo, 2015., str. 255-277. 


11 Fotokopije neobjavljenih sidžila korištenih u radu nalaze se u Arhivu Her- 
cegovine Mostar, zavedene u inventaru Acta turcarum pod brojevima XXI- 
11/1121, XXIII/1123, XXIII/1124, XXIII/1125, XXIII/1127. Četiri fotokopije 
nisu označene brojevima. Originali fotokopija nalaze se u Orijentalnom insti- 
tutu Sarajevo i zavedeni su u Inventar službenih knjiga pod brojevima 56, 57, 
58, 59, 60, 61, s izuzetkom jednoga koji se nalazi u privatnom posjedu. Za dvije 
fotokopije koje su zavedene u Arhiv nema podataka o originalnom rukopi- 
su. Sve prijevode načinio je Hivzija Hasandedić, arhivist Arhiva Hercegovine. 
Autorica zahvaljuje Zijadu Goliću i njegovim kolegama, djelatnicima Arhiva 
Hercegovine, na pomoći u prikupljanju građe. 

vani, kao i većina sidžila iz ovoga razdoblja, pojedine je događaje bilo 
teško rekonstruirati ili pratiti u kontinuitetu. Zbog fragmentarnosti 
dokumenata ne će se ulaziti u detaljniju analizu vrsta hajdučije, koje 
se uočavaju i u ovdje obrađenim dokumentima. 


U sudskim zapisima osim hajduka često se spominju i odmetnici, 
koji također po putovima presreću putnike i pljačkaju ih, jednako 
kao i hajduci, što se može pripisati vrstama hajdučije koje spominje 
Hrabak. Ipak, pojedini zapisi jasno razdvajaju hajduke od odmet- 
nika, iako su i hajduci odmetnici od vlasti. Izdvajamo primjer bo- 
sanskoga namjesnika Hekimoglu Ali-paše, koji u jednoj naredbi iz 
1747. godine koju prenosi Muhamed Hadžijahić navodi kako u pro- 
ljeće "odmetnici zauzmu određene položaje u šumama i kao hajduci 
napadaju putnike i plijene njihovu robu'.'* Pod odmetnicima su se 
podrazumijevali svi oni koji su na bilo koji način iskazivali svoje ne- 
slaganje sa zlouporabama vladajućih struktura, bilo da se radi o kr- 
šćanima ili muslimanima. Ovdje će naglasak biti stavljen na hajduke, 
iako se često zbog društveno-političkih okolnosti i prirode njihova 
djelovanja nije moglo izbjeći i spominjanje odmetnika. Također je 
potrebno istaknuti da će se rad baviti hercegovačkim a ne crnogor- 
skim hajducima, koji su često djelovali na pograničnim dijelovima 
i u datim okolnostima čak uzbunjivali raju protiv osmanske vlasti 
i na prostoru Hercegovine. Zbog brojnosti dokumenata koji donose 
podatke o crnogorskim hajducima i njihovu djelovanju, smatramo 
da je tu problematiku bolje razraditi u zasebnoj studiji. 


Pregled prilika u 18. stoljeću 


Višegodišnji sukob kršćanskih zemalja protiv Osmanskoga Carstva, 
započet pod Bečom 1683., dobit će svoj epilog potpisivanjem mira 
u Srijemskim Karlovcima 1699. godine. Osim Moreje, Osmansko je 
Carstvo izgubilo i velike dijelove teritorija koji su se ranije nalazili u 
Bosanskom i Budimskom ejaletu, koji je još 1686. prestao postojati. 
Bosanski ejalet, kao najzapadnija pokrajina Osmanskoga Carstva, 
našao se u nezavidnom položaju, a sav teret osiguranja granično- 
ga područja pao je na leđa stanovništva i lokalnih zapovjednika. 
Napetosti na granici koje su trajale od potpisivanja mira kulmini- 
rat će u novom mletačko-osmanskom ratu (1714. — 1718.) koje će 
Osmansko Carstvo koštati gubitka novih teritorija. U razdoblju koje 


12 MUHAMED HADŽIJAHIĆ, "Bune i ustanak u Bosni sredinom XVIII stoljeća", u: 
Historijski zbornik, god. XXXIII-XXXIV (1), Zagreb, 1980. — 1981., str. 105. 

će uslijediti nakon Požarevačkoga mira (1718.), a koje je u osman- 
skoj historiografiji ostalo zabilježeno pod nazivom "Doba tulipana" 
(1718. - 1730.), Osmanlije će napustiti osvajačku politiku, i okrenuti 
se kulturnom, umjetničkom i tehničkom razvoju pod utjecajem Za- 
pada. U isto vrijeme zlouporabe vladajućih struktura na prostoru 
Hercegovačkoga sandžaka sve više dolaze do izražaja. Porezi i po- 
davanja koje je država zbog financijskih teškoća morala povećavati 
bili su velik teret za narod. Zakupnici poreza i državnih prihoda bili 
su većinom iz redova lokalnih moćnika, što je otvaralo prostor za 
brojne zlouporabe i nepravde nauštrb raje. Raja je pravdu i zaštitu od 
nasilja tražila na Porti, ali središnjica nije uspijevala zaštititi najsiro- 
mašnije. Sve se uglavnom svodilo na dopise u kojima se odgovorne 
podsjećalo da raju, kao i sve stanovništvo, moraju štititi od nasi- 
lja. Međutim, pokrajinska uprava nije previše marila za naređenja 
s Porte, koja konkretne mjere protiv zlouporaba nije poduzimala. 
Nasilnici iz vladajućih redova rijetko su ili nikako kažnjavani. To 
pokazuje i slučaj spahije Murata Velagića, protiv kojega je bosanski 
valija u više navrata slao naređenja o njegovu hapšenju. Spahiju i 
druge prijestupnike poimence: Huseina Šemšića iz Rotimlje, Saliha 
Boškajla iz Hodova te Mahmuda Husamovića, teretilo se da su 1728. 
nagovarali narod da ne daje traženu pomoć za izgradnju sarajevske 
tvrđave. Unatoč tomu, bosanski valija Ahmed-paša naređuje da se 
spomenutome spahiji i drugim navedenim prijestupnicima "oproste 
raniji grijesi“ te da ih više nitko ne uznemirava i napada, jer su se 
kasnije pokorili šerijatu.'? Prijestup nije pripadao u kategoriju teških 
zlodjela, a i činjenica da su se pokajali za učinjeno vjerojatno je utje- 
cala na takvu odluku. 


Zlouporabe koje su činili Ahmed-paša i njegov sin Rustem-paša bile 
su daleko ozbiljnije i teže su pogađale raju od ovoga što je činio spa- 
hija Murat. Protiv valije Ahmed-paše (namjesnik Hercegovine 1727., 
zatim namjesnik Bosne od 1727. do 1730.) i njegova sina Rustem-paše, 
koji je u isto vrijeme bio namjesnik Hercegovačkoga sandžaka, upu- 
ćena je pritužba na Portu u kojoj se tvrdi kako otac i sin čine razna 


13 Bosanski valija Ahmed-paša džumada I 1141. (prosinac 1728.) šalje bujurul- 
diju blagajskom kadiji, kapetanu Počitelja, agama nefera, dizdaru mustahfi- 
za blagajske tvrđave, mustahfizima i ostalim neferima kojom im još jednom 
naređuje da se izvrši hapšenje spomenutoga spahije i drugih neimenovanih 
odmetnika. U bujuruldiji nije navedeno o kakvim se prijestupima radilo, ali 
se u bujuruldiji od 25. rebia II 1142. (studeni 1729.) upućenoj blagajskom naibu 
to jasno navodi. Sidžil blagajskog kadije 1728. - 1732. (regesta), obradio Hivzija 
Hasandedić, Islamski kulturni centar, Mostar, 2009., str. 33, 36. 

nasilja agama, vojnicima i stanovnicima sela, bespravno prikupljaju 
novac, neke kapetane i čuvare granica nezakonito globe ili ubijaju. 
Osim toga, "traže i prikupljaju novac pod izgovorom da se podižu 
tvrđave u Sarajevu, Glamoču i Podzvizdu'. Njihovo ponašanje bilo je 
uzrokom bježanja raje na kršćanski teritorij, zbog čega sultan ferma- 
nom, odnosno pismenom naredbom od šabana 1143. (veljača 1731.) 
naređuje tadašnjem valiji Osman-paši da se uhvate ćehaje optuže- 
nih, oduzme sve što su bespravno oduzeli i kazne.“ Slijedom nared- 
be Osman-paša je bujuruldijom od 2. zulhidžeta 1143. (lipanj 1731.) 
obavijestio kadije i kapetane od Mostara do Ključa i Klobuka, te za- 
biti (vojni zapovjednici) i age nefera (vojnika) o nasiljima bivšeg valije 
Ahmed-paše i njegova sina, te im naredio da se zbog protuzakonita 
potraživanja novca Ahmed-pašinog ćehaje, Ahmetage i kapidžibaše 
hadži Mustafe, a na temelju tužbe oštećene raje, vojnika i kapetana, 
navedeni uhvate i dovedu u Travnik." Iz dostupnih je dokumenata 
nejasno je li to uistinu i učinjeno, ali s obzirom na težinu optužbi 
može se pretpostaviti da su spomenuti privedeni na odgovornost. 


Navedene tužbe protiv oca i sina nisu bile bez osnove. Rustem-pa- 
ša u više je navrata tražio od stanovnika da se prikupe yemeklik'* i 
saliyana'" za hercegovačkoga valiju, tj. za njega, a zastupnik njegova 
oca, kajmekam Ahmed-aga iste godine kada i Rustem (1730.) tako- 
đer traži da se pokupi yemeklik za hercegovačkoga valiju, ali za 1140., 
odnosno 1727. godinu, kada je namjesnik Hercegovine bio Ahmed- 
paša.'* Iako su navedeni nameti do 18. stoljeća već postali "uobičaje- 


14 Sidžil blagajskog kadije 1728. — 1732., str. 57. U prevedenom dokumentu stoji 
da se radi o fermanu sultana Ahmeda III. Međutim, početkom listopada 1730. 
došlo je do smjene na osmanskom prijestolju, kada umjesto Ahmeda III. na 
prijestolje dolazi njegov nećak, Mahmud I. Ovdje je vjerojatno omaškom krivo 
upisan datum ili ime sultana. 


15 Sidžil blagajskog kadije 1728. - 1732., str. 58. 


16 Yemeklik je jedan od nameta koji je nastao kao posljedica zlouporabe vlasti. 
On se još 1624. godine smatrao novotarijom, a označavao je doprinos za hranu 
dužnosniku koji ga ubire. Yemeklik također predstavlja sinonim za peskes, što 
znači poklon. AvDo SUĆESKA, "Promjene u sistemu izvanrednog oporeziva- 
nja u Turskoj u XVII vijeku i pojava nameta tekalif-i sakka', u: POF, 10-11, 
Sarajevo, 1961., str. 94 (tekst i bilj. 92). Više o izvanrednim porezima vidi u 
navedenom radu. Isto, str. 75-112. 


17 Saliyana se javlja krajem 17. stoljeća. Predstavlja izvanredni namet u korist 
pokrajinske vlasti. Isto, str. 95-96 (tekst i bilj. 102). 


18 Sidžil blagajskog kadije 1728. — 1732., str. 19-21, 27-28, 55. Ahmed-paša i Ru- 
stem-paša u više su navrata tijekom 1729. i 1730. godine od stanovnika tražili 

ni" nameti na koje su namjesnici imali pravo, učestalost traženja tih 
i drugih nameta, kao i iznosi koje je stanovništvo moralo izdvajati, 
bio je prevelik pritisak pa stoga nije ni čudo što se raja žali i tuži 
sultanu. Tu treba pridodati i poreze imdad-i seferiye (ratna pomoć) i 
imdad-i hazariya (mirnodopska pomoć), koji su pokrivali troškove 
namjesnika u ratnim i mirnodopskim vremenima, a koji su od 18. 
stoljeća također postali uobičajena obveza, te niz drugih "starih" po- 
reza i nameta. 


Iako je bilo naređeno da se vrati sve što je protuzakonito i silom bilo 
oduzeto u vrijeme valije Ahmed-paše,““ ne znamo je li to uistinu 
i učinjeno. U bujuruldijama se jasno ističe kako su Ahmed-paša i 
Rustem-paša činili nasilja tražeći protuzakonito od raje i kapetana 
novac, ali nigdje u dokumentima nema naznake da su otac i sin na 
bilo koji način kažnjeni. Štoviše, Rustem-paša bujuruldijom od 15. 
rebia I 1144. (rujan 1731.) obavještava blagajskoga kadiju kako mu je 
"carskom naredbom od 27. safera 1144. (kolovoz 1731.) predan her- 
cegovački sandžak kao arpaluk [dodatni prihod]".“' Naredba je došla 


novac na ime saliyane te za izgradnju tvrđava. Isto, str. 28-31, 34-35, 39-43, 63. 
O kojim se iznosima radilo najbolje pokazuje popis sela blagajskoga kadiluka 
koji su na ime saliyane i izgradnju sarajevske tvrđave u siječnju 1731. godine 
morali dati ukupno 229.45 akči. Isto, str. 34-35. 


19 Imdad-i hazariya (skraćeno hazariya) naziv je za porez koji se u bosanskoher- 
cegovačkim i susjednim znanstvenim krugovima pogrešno naziva taksit. Na 
to je u svome istraživanju o terminu taksit ukazao Fahd Kasumović, koji ar- 
gumentima potkrepljuje tvrdnju kako je taksit samo jedna rata mirnodopskog 
poreza hazariya koji se prikupljao za namjesnike, a ne cjelovit porez ili oznaka 
za više poreza kako se to ponekad navodi. Više o tome u: FAHD KASUMOVIĆ, 
"O terminu taksit: nesklad izvora i literature", u: Prilozi, 38, Sarajevo, 2009., 
str. 61-79. 


U bujuruldiji kajmekama Bosne Huseina, od 9. džumada II 1143. (prosinac 
1730.) upućenoj kadijama Mostara i Blagaja, mostarskom kapetanu, agama 
nefera, ajanima vilajeta i poslovnim ljudima naređuje se "da se vlasnicima po- 
vrati sve što je od njih silom i protuzakonito oduzeto za vrijeme uprave pri- 
jašnjeg valije" (misli se na Ahmed-pašu, op. a.). Sidžil blagajskog kadije 1728. 
- 1732., str. 51. 

Sidžil blagajskog kadije 1728. - 1732., str. 75. To nije bilo prvi put da je Rustem- 
paša dobio Hercegovinu kao arpaluk. Iz jednog fermana sultana Ahmeda III. 
vidimo da je Rustem-paši i 17. džđumada II 1142. (siječanj 1730.) sandžak Her- 
cegovina dodijeljen kao arpaluk i istovremeno potvrđeno mjesto mutesarifa 
(istoznačnica za sandžak-bega). Sidžil blagajskog kadije 1728. - 1732., str. 16. 
Zanimljivo je da je samo nekoliko dana prije no što je Rustem-paša ponovo 
dobio Hercegovinu kao arpaluk, izdat ferman Muhamedu Selimpašiću ko- 

prije nego je izdan ferman kojim sultan naređuje uhićenje ćehaja, ali 
prema podatcima koje donosi Bašagić, Rustem-paša je sve do 1735. 
godine bio hercegovački namjesnik.?? 


Porezna opterećenja jednako su pogađala i muslimane, zbog čega je 
muslimanska raja nastojala izbjeći plaćanje poreza i nameta stupa- 
njem u različite vojne službe.“* Zbog sve većih poreznih pritisaka i 
izrabljivanja predstavnika upravne vlasti, muslimanska raja nije mi- 
rovala. U nemirima koji su uslijedili sve više pokazuju svoje neza- 
dovoljstvo, što će se sredinom 18. stoljeća prometnuti u višegodišnji 
ustanak u kojemu će glavnu ulogu imati upravo muslimansko sta- 
novništvo.““ Mehmed-paša Kukavica 1752. godine zavodi red suro- 
vo se obračunavajući s ustanicima. Zahvaljujući smirivanju pobune 
krajem iste godine postao je bosanskim namjesnikom, ali će svojim 
ponašanjem izazvati nove nerede. Njegovo nasilje izazvalo je 1760. 


jega se također postavlja za hercegovačkog mutesarifa i sandžak Hercegovi- 
na dodjeljuje mu se kao arpaluk. Ferman je izdan 21. safera 1144., samo šest 
dana prije nego je izdan ferman Rustem-paši. Očito je u međuvremenu došlo 
do promjene u korist Rustem-paše, vjerojatno na nečiji zagovor kod sultana. 
Samo tako se može objasniti ova zbrka i nered koji je nastao oko dodjeljivanja 
hercegovačkog sandžaka. Selimpašić po svoj prilici nije još bio obaviješten o 
toj promjeni kada je 16. rebia II 1144. (listopad 1731.) poslao obavijest hercego- 
vačkim kadijama o svom imenovanju. Sidžil mostarskog kadije 1730. - 1733., 
list 5/b. 


22 SAFVET-BEG BAŠAGIĆ-REDŽEPAŠIĆ, Kratka uputa u prošlost Bosne i Hercegovi- 
ne. Od 1463. do 1850., vlastita naklada, Sarajevo, 1900., str. 184. 


23 U predstavci blagajskoga kadije Saliha upućenoj bosanskom valiji 1734. go- 
dine navodi se kako su "Žuljevići iz Kamene, Milišići iz Kokorine, Dedići iz 
Kružnja, Memija Ivanišević iz nahije Dubrave i drugi," od kojih većina pri- 
službe alajbega, mustahfiza ili postali članovi tvrđavskih posada. Spomenuti 
izbjegavaju plaćati dio poreza, tako da sav teret poreznih obveza pada na leđa 
siromašne raje koja zbog toga bježi iz blagajskoga kadiluka. Kadija moli valiju 
da preko svoga povjerenika naplati od spomenutih ono što duguju. Sidžil bla- 
gajskog kadije 1697. - 1793., list 5/b. 


24 O bunama i ustanku sredinom 18. stoljeća više u: M. HADŽIJAHIĆ, "Bune i 
ustanak u Bosni... str. 99-137. O seljačkim bunama u Bosanskom ejaletu te 
njihovim uzrocima više je studija napisao Avdo Sućeska. Izdvajamo neke od 
naslova: AvDo SUĆESKA, "Bune seljaka Muslimana u Bosni u XVII i XVIII 
stoljeću", u: Zbornik radova, 1., Istorijski institut, Beograd, 1976., str. 69-100. 
IsTI, "Seljačke bune u Bosni u XVII i XVIII stoljeću", u: Godišnjak Društva 
istoričara, XVII, Sarajevo, 1969., str. 163-207; IsTI, "O socijalnim i političkim 
pokretima bosanskih Muslimana u XVIII stoljeću", u: Pregled, god. LXXIV. 
(5), Sarajevo, 1984., str. 523-536. 

godine bunu u Mostaru, zbog čega je krajem svibnja iste godine kre- 
nuo na Mostar. Mostarci su ga dočekali i ubili nekoliko ljudi iz njego- 
ve pratnje. Nakon toga događaja i pritužbi Mostaraca Porti o njegovu 
nasilnom ponašanju prema muslimanima, Kukavica je smijenjen s 
položaja bosanskoga namjesnika i ubrzo nakon toga smaknut.“ 


Samovolja kadija, naiba i drugih predstavnika vlasti koji naplaćuju 
skuplje takse pri dodjeli timara i zeameta, te se služe lažima i bave 
radnjama koje su u suprotnosti sa zakonom i šerijatom postaje uo- 
bičajena pojava.“ O raspoloženju stanovništva u Hercegovini 18. 
stoljeća govori bujuruldija bosanskoga valije od 23. muharema 1182. 
(lipanj 1768.) naslovljena kapetanu stolačke tvrđave i dizdaru, kojom 
ih obavještava "da su neke age i stanovnici, muslimani i raja, otkazali 
poslušnost i neće da pomognu izgradnju tvrđava u Bosni". S obzi- 
rom na ratove koje Osmansko Carstvo vodi tijekom 18. stoljeća pro- 
tiv Austrije, Rusije, Perzije, Crne Gore, a u kojima aktivno sudjeluje 
i muslimansko stanovništvo, razumljivo je njihovo nezadovoljstvo i 


25 _MuLA MUSTAFA ŠEVKI BAŠESKIJA, Ljetopis (1746 - 1804), prev. Mehmed Muje- 
zinović, Veselin Masleša, Sarajevo, 21987., str. 46; Usp. M. HADŽIJAHIĆ, "Bune 
i ustanak u Bosni...', str. 121-122. Mehmed-paša Kukavica u dva je navrata 
bio bosanskim namjesnikom (1752. — 1756. i 1757. — 1760.). O njegovu životu 
i djelu više u: ALIJA BEJTIĆ, "Bosanski namjesnik Mehmed paša Kukavica i 
njegove zadužbine u Bosni (1752 — 1756 i 1757 — 1760)", u: POE, 6-7, Sarajevo, 
1956. — 1957., str. 77-114. 


26 Kako je zbog zlouporaba i središnjica morala intervenirati, s Porte 1. zul- 
hidžeta 1179. (svibanj 1766.) upozoravaju da svi svoje dužnosti trebaju vršiti 
u skladu sa šerijatom i zakonom ili će biti kažnjeni. Sidžil mostarskog kadije, 
fragmenti iz 1179 - 1182. h. g./1765 - 1769. g. (regesta), obradio Hivzija Hasan- 
dedić, IC štamparija Mostar, Mostar, 2014. str. 51. 


27 Sidžil blagajskog suda, fragmenti iz 1141 — 1203 (1729. — 1789.), list 47/b. Sta- 
novništvo je zbog ratnih okolnosti tijekom 18. stoljeća redovito moralo raditi 
na popravci ili izgradnji tvrđava na prostoru cijeloga ejaleta. Kadiluci su bili 
dužni osigurati određen broj konja, zidara i različitoga građevinskog mate- 
rijala, a zbog radova radnici su po nekoliko mjeseci izbivali iz svojih domo- 
va. Majstorima i onima koji su prevozili građevinski materijal propisivana 
je skromna novčana naknada, no zbog učestalosti traženja i dužine trajanja 
radova ta je obveza bila prevelik teret za stanovništvo. Samo u razdoblju od 
1765. do 1769. više od deset puta različitim je kadilucima naređivano slanje 
konja s robom i zidara koji su trebali raditi na opravci različitih tvrđava. Sidžil 
mostarskog kadije, fragmenti iz 1179 - 1182. h. g./1765 - 1769. g., str. 49, 53, 80, 
81, 87-88, 116; Sidžil nevesinjskog kadije 1767. - 1775. godine (regesta), obra- 
dio Hivzija Hasandedić, Arhiv HNK/Ž Mostar, 2009., str. 39; Sidžil blagajskog 
kadije 1702. - 1798., list 21/a; Sidžil blagajskog suda, fragmenti iz 1141 - 1203 
(1729. - 1789.), list. 17/a, 18/b, 78/b. 

otpor. Osmanska je država bila uvučena u sukobe koji su zahtijeva- 
li ne samo vojni, nego i civilni angažman. Upravo je stanovništvu 
stavljena obveza da tijekom ratnih pohoda opskrbi vojsku potrebnim 
namirnicama ili joj osigura konačište, što je za podanike bio dodatni 
pritisak i njihov je položaj činilo još težim.* 

Do kraja stoljeća situacija se ne će značajnije promijeniti. Osman- 
sko Carstvo suočava se s novim prijetnjama i sukobima, a Bosanski 
ejalet i njegovo stanovništvo prepušteno je lokalnim upraviteljima. 
Ni u ratnim godinama nisu mogli računati na značajniju pomoć s 
Porte, tako da je muslimansko stanovništvo bilo prisiljeno svojim 
snagama braniti se od vanjskih napada. Kulminacija tih zbivanja bio 
je i austrijsko-osmanski rat (1788. — 1791.), poznat i kao Dubički rat, 
u kojemu su kod Dubice bosanski muslimani pružili jak otpor. Skla- 
panjem Svištovskoga mira 1791., nemiri su na prostoru Bosanskoga 
ejaleta za jedno izvjesno vrijeme prestali, ali potpuna sigurnost i mir 
bili su samo misaone imenice. Za cijelo to vrijeme hajdučke družine 
vrše prepade i pljačke, ne birajući svoje žrtve. 


Hajdučko djelovanje i pokušaji vlasti da zaštite stanovništvo 


Potpisivanje mira u Srijemskim Karlovcima 1699. godine nije ozna- 
čilo i prestanak hajdučkoga djelovanja, niti je na prostoru Bosan- 
skoga ejaleta pa tako ni Hercegovine donijelo prijeko potreban mir. 
Hajduci i početkom 18. stoljeća nastavljaju sa svojim pljačkaškim ak- 
cijama, zbog čega su osmanske vlasti osiguravale putne pravce koji 
su bili najviše na udaru. Bosanski muhafiz* Halil-paša u bujuruldiji 
poslanoj 18. muharema 1114. (lipanj 1702.) kadijama Mostara i Bla- 
gaja, mostarskom kapetanu, blagajskom dizdaru te ostalim agama 
nefera naređuje da se svi moraju angažirati u zaštiti prolaza i klanaca 
na potezu od Mostara prema Sarajevu, kao i od Mostara prema Ne- 
vesinju, zatim od kule Lipeta do Nevesinja te "na putevima od strane 


28 Bezbroj je primjera u kojima se na muslimansko i kršćansko stanovništvo 
stavlja obveza opskrbe ili konačenja vojske tijekom ratnih pohoda, ali i kulu- 
čenje. Tijekom sukoba s Crnom Gorom (1766. — 1769.) više je puta propisivano 
stanovnicima mostarskoga i drugih hercegovačkih kadiluka koliko hrane mo- 
raju osigurati pašinoj vojsci, a neke je naredbe zbog odugovlačenja odgovornih 
trebalo i više puta ponavljati. Sidžil mostarskog kadije, fragmenti iz 1179 - 1182. 
h. g./1765 - 1769. g., str. 43-47, 54-55, 120-126. 


29 Muhafiz ima više značenja. Najčešće je to zapovjednik posade u tvrđavi, ali od 
18. stoljeća termin muhafiza koristi se i za pokrajinske namjesnike. 

Počitelja, Imotskog, Duvna i na svim stranama desno i lijevo“. Prola- 
ze treba osiguravati do Mitrovdana,* a dužni su osigurati i dovoljan 
broj vojnika te neprekidno pratiti kretanje hajduka kako bi ih pohva- 
tali. Muhafiz upozorava odgovorne da ukoliko hajduci i "dalje budu 
dočekivali svijet i pljačkali ga bićete pozvani svi na odgovornost i 
kažnjeni'." Vjerojatno je ova naredba posljedica događaja koji su se 
malo prije toga dogodili u Prologu kod Ljubuškog. O tim događanji- 
ma saznajemo iz pisma bosanskoga valije Halil-paše koje je uputio 
mletačkom providuru Alvisu Mocenigu 1. lipnja 1702., a u kojem 
stoji kako Sinobadov sestrić i Vid Petrović iz Kosova (misli se na dal- 
matinsko Kosovo, op. a.) sa 60 hajduka u Prologu pljačkaju putnike 
te napadaju i ubijaju nefere. Također navodi kako su napali i porobili 
jedno selo u blizini Atlagića kuća.** Iz pisma je vidljivo da spomenuta 
hajdučka družina nije prijetila Prologu jedan dan, nego su tu boravili 
jedno izvjesno vrijeme. Kako bi ponovo uspostavili kontrolu i sigur- 
nost, odgovorni su morali reagirati, zbog čega je i uslijedila naredba 
Halil-paše o osiguravanju putova. 


U izvorima nailazimo na jednu prazninu od 20-ak godina, pa je ne- 
poznato koliko je ta mjera bila učinkovita i u kojoj je mjeri utjecala na 
smanjenje hajdučkih pohoda, ali ih zasigurno nije spriječila. Pljačke 
i prepadi na putovima bili su dio svakodnevice i svi koji su putovali 
s bilo kakvom robom ili dragocjenostima mogli su očekivati takvo 
što. Jedna od žrtava bio je i Deli- Osman, kojega su odmetnici napali 
na putu za Nevesinje i oteli mu konja s robom. Ne znamo kada se 
to točno dogodilo, ali hercegovački valija Rustem-paša već 3. safe- 
ra 1141. (rujan 1728.) šalje bujuruldiju kojom naređuje blagajskom 
naibu da slučaj ispita i pronađe odgovorne. Kako se napad dogodio 
dva sata udaljenosti od Blagaja, naređeno je da se krivce potraži u 


30 Mitrovdan je praznik posvećen sv. Dimitriju, svecu kojega 26. listopada slavi 
Istočna i Zapadna Crkva. U Katoličkoj se Crkvi često obilježava uz ime Zvoni- 
mir (hrvatski kralj Zvonimir nosio je njegovo ime, Dmitar). Nakon što su mu 
relikvije iz Srijemske Mitrovice, gdje je pogubljen, prenesene u Solun, njegovo 
se štovanje proširilo na Istok. Više o svetom Dimitriju u: Leksikon ikonografi- 
je, liturgike i simbolike zapadnog kršćanstva, ANĐELKO BADURINA (ur.), Sveu- 
čilišna naklada Liber - Kršćanska sadašnjost - Institut za povijest umjetnosti, 
Zagreb, 1979., str. 203. Mitrovdan je također poznat kao hajdučki rastanak, 
dan kada se hajdučke družine raspuštaju i do proljeća prestaju s pljačkaškim 
akcijama. 

31 Sidžil blagajskog kadije 1698. — 1779., list 19/a. 


32 Boško DESNICA, Istorija kotarskih uskoka (1684 - 1749), sv. IL., Beograd, 1951., 
str. 375. 

selima najbliže mjestu događaja: Kokorini, Kamenoj i Vranjevićima. 
U svezi Deli- Osmana, Hasan čelebija Velagić i Husein Čusto tužili su 
stanovnike Vranjevića da je spomenutom Deli-Osmanu nestao konj 
kada je u svojstvu mubašira (državnog izaslanika) došao u njihovo 
selo, kao i da su mu odbili dati hranu.* Tužba nije datirana i ne do- 
nosi više podataka o samom slučaju, ali se vjerojatno radi o istom 
događaju. Bilo bi zaista nevjerojatno da istu osobu dva puta napadnu 
gotovo na istom mjestu. Sigurno da je Deli- Osman kao valijin čovjek 
od povjerenja bio meta jer su mubaširi, između ostaloga, imali zada- 
tak prikupljati novac za izgradnju tvrđava, zbog čega su i bili u opa- 
snosti od pljačkanja, ali nakon jednoga napada sigurno bi prilikom 
novoga putovanja poduzeo određene mjere sigurnosti. 


Vjerojatno su ovi i slični događaji bili povod da već iste godine u pro- 
sincu (24. džumada) novi hercegovački valija Ahmed-paša kadijama 
Mostara, Blagaja, Nevesinja, Stoca i Cernice, kapetanima tvrđava od 
Mostara do Nikšića, te drugim vojnim zapovjednicima i uglednici- 
ma ponovi naredbu kojom im naređuje da na području navedenih 
kadiluka "pohvataju sve odmetnike" i zatvore ih u tvrđavama.** Ne 
znamo koliko su poduzete mjere bile učinkovite, ali iz daljnjih zapisa 
vidimo da hajduci postaju sve bezobzirniji i smioniji u svojim akci- 
jama. Išli su tako daleko da su stanovništvu nametali terete, zbog 
čega je ono tražilo spasa u bježanju iz svojih domova i preseljenju u 
druge krajeve. O tome svjedoči naredba hercegovačkog kajmekama 
Ahmeda od 13. safera 1144. (kolovoz 1731.) kojom od kadija i kapeta- 
na tvrđava u Hercegovačkom sandžaku, te vojvoda, imama i drugih 
uglednih osoba traži da pohvataju sve hajduke koji po kasabama i 
selima "prave razne smutnje, opterećuju siromašnu raju sa traženjem 
protuzakonitih nameta koje oni ne mogu snositi" čime prisiljavaju 
raju da "napuštaju svoje domove i bježe". Iako nisu navedena imena 
hajduka, ne treba isključiti mogućnost da se ovdje radi o musliman- 
skim hajducima, odnosno gradskoj mafiji koja je djelovala u grad- 
skim i prigradskim naseljima, a koju spominje i Hrabak. Evo što on 
o tome bilježi: "Gradska mafija je često povezana sa prigradskim ak- 
terima, pa se i realizacija varoških organizatora ostvaruje van grad- 
skog naselja'.** Prema tome, ovdje se čak moglo raditi i o zajedničkoj 


33 Sidžil blagajskog kadije 1728. - 1732., str. 25. 

34 Isto, str. 32. 

35 Isto, str. 65. 

36 _B. HRABAK, "Hajdučija u Bosni i Hercegovini..., str. 286. 

suradnji kršćanskih i muslimanskih hajduka, jer ni takvi nastupi 
nisu bili isključeni. U dokumentu nije precizirano o kakvim se na- 
metima radilo, ali uz već postojeće koje je stanovništvo bilo dužno 
snositi, hajdučka potraživanja dodatno su pogoršavala položaj selja- 
ka. Tome treba pridodati i bezobzirnost lokalnih moćnika koji su ne- 
zakonito potraživali novac, o čemu je već bilo govora. Osim toga, od 
1717./1718. i 1719. godine Porta je donijela dvije porezne odredbe ko- 
jima se namjesnicima u pokrajinama odobrava ratna i mirnodopska 
pomoć za njihovo izdržavanje, a koje je opet moralo davati stanov- 
ništvo.*“ Osim tih obveza stanovništvo je također plaćalo mubašira, 
troškove njegova konačenja, troškove administracije, a prilikom pu- 
tovanja valije stanovništvo je moralo popraviti sve putove, mostove 
i klance.** Uza sve navedeno, kao i druge ranije uvedene obveze koje 
je raja bila dužna izvršavati, nije ni čudo što spas traži u bježanju. 
Hajduci su i ranije stanovništvu nametali terete, tako da to nije bila 
novina koja se pojavila u 18. stoljeću. Tijekom Kandijskoga rata za- 
bilježeno je da su hajduci 1658. godine svim selima do Gacka namet- 
nuli danak koji su prikupljali u skupinama od po 10 do 12 ljudi. Oni 
koji bi se tome odupirali, bili su kažnjavani.“ Očito je takva praksa 
nastavljena i u 18. stoljeću. 


Naredba kajmekama Ahmeda iz 1731. godine nije se u potpunosti 
sprovela, jer već sljedeće godine, 13. zulhidžeta 1144. (lipanj 1732.), 
bosanski valija Ibrahim-paša šalje bujuruldiju kojom kadijama Mo- 
stara i Stoca, kapetanima i agama nefera naređuje da "bezuvjetno 
pronađu sve odmetnike koji pljačkaju svijet i čine mu razna nasilja" 
te da ih zatvore i kazne.“ O kakvim se sve nasiljima radilo najbo- 


37 FE. KaAsumovi:ć, "O terminu taksit: nesklad izvora i literature", str. 66. U sidži- 
lima se na više mjesta nalaze popisi sela i iznosi koje je svako pojedino mjesto 
moralo dati na ime ratne pomoći ili seferiye i mirnodopske pomoći, odnosno 
hazariye, koja je prikupljana u dvije rate. Događalo se da lokalni moćnici zlo- 
rabeći svoj položaj više puta traže spomenute poreze. Prema jednom doku- 
mentu iz 1766. godine raja iz mostarskoga kadiluka uputila je arzulah, odno- 
sno predstavku bosanskom valiji kojom se žale na naiba koji od njih potražuje 
zimski taksit, iako su ga oni ranije prikupili i predali valijinoj blagajni. Žale se 
da će se morati raseliti, ukoliko se naibu ne zabrani nezakonito potraživanje. 
Sidžil mostarskog kadije, fragmenti iz 1179 - 1182. h. g./1765 - 1769. g., str. 34. 


38 M. HADŽIJAHIĆ, "Bune i ustanak u Bosni...“ str. 101. 

39 VojisLav KORAĆ, Trebinje II: period od dolaska Turaka do 1878. godine, Zavi- 
čajni muzej, Trebinje, 1971., str. 104. 

40 Sidžili mostarskog kadije, fragmenti iz 1044 - 1207. h. god./1635 - 1793. godine 
(regesta), obradio Hivzija Hasandedić, Arhiv HNK/Ž, Mostar, 2011., str. 35. 

lje pokazuje slučaj iz 1733. godine u jednoj kući na Radobolji, oko 
sat vremena hoda od Mostara (s obzirom na udaljenost od Mostara, 
vjerojatno se radi o Vrelu Radobolje u Ilićima, op. a.). Zabilježeno 
je da su 16. dan ramazana 1145. (veljača 1733.) razbojnici Rado, Vu- 
kosav Vukčić iz Prhova, Nikola Vulić iz Crnča i Milosav iz Raštana 
opljačkali kuću Džafer-bega i Ali-bega Ziraizade i pritom ubili se- 
dam članova kućanstva, a troje ranili. Razbojnici su uhvaćeni i za- 
tvoreni, a bosanski muhafiz Abdulah-paša naređuje odgovornima u 
mostarskom kadiluku da "dobro ispitaju ima li hajduka, da ih sve 
pohvataju i dovedu i predaju Bosanskom divanu radi izricanja za- 
služene kazne".“ Nejasno je jesu li navedeni razbojnici bili članovi 
hajdučke družine, ali iz novih naredbi koje su uslijedile 6. i 14. ševala 
1145. (ožujka 1733.), a u kojima se naređuje hvatanje odmetnika zbog 
zločina u Džafer-begovoj kući, daje se naslutiti da spomenuti razboj- 
nici nisu djelovali samostalno i da su se neki od njihovih drugova 
još nalazili na slobodi.“ Osim toga, čini se da su bili u dosluhu i s 
vojnim predstavnicima. Nije bilo neuobičajeno da i vojni predstav- 
nici potaknuti nepravdom ili osobnim interesima šuruju s razbojni- 
cima. To pokazuje slučaj glavnoga age mostarske tvrđave Huseina i 
Ahmeda Lakišića, koje se optužuje za suradnju s hajducima. U ožuj- 
ku iste godine (1733.) bosanski valija Abdulah-paša u dva navrata 
traži da se spomenuti dvojac privede na Bosanski divan zbog surad- 
nje s odmetnicima. U prvoj bujuruldiji od 14. ševala 1145. upućenoj 
mostarskom kadiji, ajanu Hasanagi i drugim odličnicima, naređuje 
im da "bezuvjetno pronađu osam hajduka i Ahmedagu Lakišića i 
Huseinagu, glavnog agu mostarske tvrđave" te ih povezane dovedu 
na Bosanski divan. Nekoliko hajduka se također navode poimence. 
To su: Ivan Bojlo iz Mokrog, Matija Knezović iz Medvidovića, još 
jedan Ivan (prezime nije navedeno) i četvorica iz sela Međugorja, 
Planinice i Dobrog Sela, koji su okrivljeni zbog nasilja i pljačke koje 
čine stanovnicima sela nahija Blato i Brotnjo. Kako naređenje nije 
dalo očekivane rezultate, bosanski je valija četiri dana kasnije na iste 
adrese uputio novu bujuruldiju kojom im još jednom naređuje da 
spomenutu dvojicu pronađu i predaju Bosanskom divanu, jer "po- 
mažu razbojnike i prave razne smutnje".“ Ne znamo o kakvim se 
"smutnjama' radilo, niti kako je ova priča završila, jer se u sudskim 
zapisima više ne može pratiti. Teško je ustvrditi je li ova razbojnička 


41 Isto, str. 37. 
42 Isto, str. 37-38. 
43 Isto, str. 38. 

družina bila dio skupine koja je napala kuću Džafer-bega, ali ova- 
kve akcije u neposrednoj blizini Mostara, sjedištu kapetanije, nisu se 
mogle događati bez suradnje ili barem znanja onih koji su takva djela 
trebali sprječavati. Kako u sidžilima više ne nailazimo na ovaj slučaj, 
možemo samo pretpostaviti da su okrivljeni primjereno kažnjeni. 


Feudalni pritisak, izrabljivanja i nepravde pogađali su jednako i kr- 
šćansko i muslimansko stanovništvo, što je dovodilo do zajedničkih 
pothvata i udruživanja koja su znala potrajati i nekoliko godina. Još 
krajem 17. stoljeća (1698.) odmetnici Stojan Čosić iz Mokrog i Ja- 
kov Gerin iz Plužine udružili su se s Koski Mehmedom i Šabanom 
Havadžom iz kasabe Mostar i sprječavali naplatu džizije (glavarine). 
U dva su navrata početkom 18. stoljeća zajedno s 'ruljom' napali 
mehkemu (sudnicu), a odbili su sudjelovati i u popravci mostarske 
tvrđave.“ Ovo udruživanje i zajednički kršćansko-muslimanski 
pothvati bili su prije svega posljedica ratnih i poratnih okolnosti, ali 
iz naprijed izloženoga vidimo da ni kasnijih godina situacija nije bila 
bolja. Uza sva naređenja i nastojanja u suzbijanju razbojstava, ona 
se nisu mogla spriječiti. Intervencije Porte bile su u najmanju ruku 
mlake, a u prilog im nije išla ni sve izraženija feudalna anarhija i 
samovolja koja će sredinom stoljeća dovesti do višegodišnjih nemira 
koji ne će zaobići ni Hercegovinu. 


Smjena bosanskoga valije Kukavice 1760. godine nije značajnije utje- 
cala na sigurnost i smanjenje hajdučkih akcija. Osmanske su vlasti 
pokušavale zaštititi stanovništvo od nasilja, a odgovorne kazniti. 
Međutim, ti su pokušaji uglavnom ostajali bezuspješni, a ni izravne 
prijetnje s Porte upućene odgovornima nisu imale većega učinka. U 
bujuruldiji od 4. ševala 1176. (travanj 1763.), upućenoj odgovornim 
osobama u kadilucima (nije navedeno o kojim se točno kadiluci- 
ma radi) jasno se ističe da je prva i osnovna dužnost ajana, zabiti i 
drugih službenika zaštita stanovništva i njihove imovine od napada 
odmetnika i hajduka. Od spomenutih se traži da u sporazumu sa 
stanovništvom pohvataju razbojnike i vezane ih pošalju na Bosanski 
divan. Također se napominje da ukoliko odmetnici ubuduće nastave 
s pljačkanjem i napadima na stanovništvo "biće kažnjeni zabiti, ajani 
i službenici i iz njihovih imetaka će se sva šteta naplatiti“. Ne znamo 
jesu li odgovorni za sigurnost i red kažnjeni, ali znamo da su hajdu- 
ci i dalje nastavili po starom. To pokazuje bujuruldija bosanskoga 


44 M. HADŽIJAHIĆ, "Bune i ustanak u Bosni..." str. 103. 
45 Sidžil blagajskog kadije 1698. - 1779., list 33/a. 

valije od 25. zulkadeta 1177. (svibanj 1764.) kojom hercegovačkim 
kadijama i kapetanima od Mostara do Cernice, agama, zabitima, te 
ajanima vilajeta i službenicima naređuje da se s potrebnim brojem 
pandura osiguraju prolazi i opasna mjesta, kako bi stanovnike i put- 
nike zaštitili od štete i nasilja koju im čine hajduci i odmetnici.“ Tije- 
kom sljedećih nekoliko godina upućeno je više naredbi i upozorenja 
odgovornima da se stanovništvo zaštiti od nasilja, hajduke pohvata i 
putovi osiguraju.“ Često ponavljanje namjesnicima i vojvodama da 
im je osnovna uloga štititi raju i druge stanovnike od nasilja najbolji 
je pokazatelj koliko su ta naređenja i upute bili (ne)djelotvorni. Nisu 
pomagale ni intervencije s Porte, odakle su krajem muharema 1182. 
(lipanj 1768.) uputili ferman svim kadijama i zapovjednicima Rume- 
lije u kojemu se po tko zna koji put naglašava da svim lojalnim poda- 
nicima treba osigurati mir, a nasilnike spriječiti u njihovu djelovanju 


i odmah kažnjavati".“ 


Unatoč poduzetim mjerama, sidžili bilježe nova hajdučka zlodjela. 
U bujuruldiji od 28. rebia II 1183. (kolovoz 1769.) zabilježeno je da 
su hajduci Miloš Čabak i njegov brat Mihajlo iz Lukovice,“ kod Ko- 
njica ubili čohodara (vojni ili civilni službenik) Mehmeda. Bosanski 
valija Mehmed-paša naređuje nevesinjskom kadiji, ajanu i službeni- 
cima da uhvate spomenute hajduke i dovedu na Divan zbog suđenja. 
Znakovito je da se ubojstvo dogodilo samo nekoliko mjeseci nakon 


46 Sidžil blagajskog suda, fragmenti iz 1173 - 1250 (1760. - 1835.), list 77/a. 

47 O nastojanjima suzbijanja hajdučije i zaštite stanovništva svjedoči i jedna 
bujurldija bosanskoga kajmekama Sejid Mehmeda iz 1767. u kojoj kadijama 
Mostara, Blagaja, Stoca, Ljubinja, ostatka Novog, Cernice, Foče, kapetani- 
ma, zabitima, ajanima vilajeta i službenicima naređuje da osiguraju klance 
i prolaze s potrebnim brojem muhafiza, jer će se "hajduci početkom proljeća 
odmetnuti u brda i početi dočekivati i pljačkati putnike". Sidžil mostarskog 
kadije, fragmenti iz 1179 - 1182. h. g./1765 - 1769. g., str. 80. Slične naredbe iz- 
davane su i kasnijih godina. Sidžil mostarskog kadije, fragmenti iz 1179 - 1182. 
h. g./1765 - 1769. g., str. 50, 125; Sidžil nevesinjskog kadije 1767. - 1775., str. 
27-28; Sidžil blagajskog suda, fragmenti iz 1183 - 1201 (1769. - 1787.), list 20/a; 
Sidžil blagajskog suda, fragmenti iz 1141 - 1203 (1729. - 1789.), list. 25/a, 78/a; 
Sidžil blagajskog suda, fragmenti iz 1183 - 1201. (1769. - 1787.), list, 20/a; Sidžil 
blagajskoga suda, fragmenti iz 1173 - 1250 (1760. - 1835.), list 70/b, 75/b, 76/b; 
Sidžil blagajskog suda, fragmenti iz 1113 - 1212 (1702 - 1798), list 34/a. 


48 Sidžil mostarskog kadije, fragmenti iz 1179 - 1182. h. g./1765 - 1769. g., str. 127-128. 


49 U Hercegovini postoji mjesto Lukovice u općini Gacko, dok u Crnoj Gori po- 
stoji visoravan Lukavica, gdje su boravili katunari. Ovdje se vjerojatno radi o 
crnogorskoj Lukavici. 

što je valija bujuruldijom od 27. zulhidžeta 1182. (svibanj 1769.) na- 
redio kadijama Foče, Cernice, Nevesinja, Ljubinja, Mostara, Blagaja, 
muteselimu Hercegovačkog sandžaka, kapetanima, agama i drugim 
službenicima da "žive ili mrtve" pohvataju sve hajduke i odmetnike 
te ih po šerijatu kazne." U dokumentima se nigdje ne spominje jesu 
li okrivljeni hajduci uhvaćeni i privedeni na suđenje. Pretpostavimo 
li da jesu, moguće je da su otkrili pomagače ili barem nagovijestili da 
su ih imali, a ne treba isključiti ni mogućnost da je vlasti netko drugi 
o tome obavijestio. Na to upućuje bujuruldija ćehaje bosanskog valije 
Sulejmana od 1. redžepa 1184. (studeni 1770.), u kojoj stoji kako su 
obaviješteni da je čohodara ubio jedan Crnogorac, a ubojicu je netko 
od raje iz Nevesinja, gdje je bio došao, doveo do Konjica. Stoga se 
nevesinjskom kadiji, ajanu i službenicima naređuje da pohvataju sve 
hajduke i njihove jatake te ih ispitaju.“ Iste godine kada je ubijen čo- 
hodar Mehmed, na dva sata udaljenosti od Konjica (vjerojatno negdje 
kod Jablanice, op. a.) napadnut je i opljačkan neimenovani mubašir 
kome su napadači oteli 2000 groša. Isprava ne donosi nikakvih dru- 


gih podataka o napadačima, osim da ih se privede "žive ili mrtve". 


Hajduci nisu napadali samo bogate predstavnike vlasti. Njihovim 
žrtvama jednako su bili i oni najsiromašniji, na što upućuje zapis iz 
1763. godine kada se uglednicima i vojnim službenicima naređuje da 
zaštite 'sve stanovnike, nemoćne, siromahe, raju i putnike namjer- 
nike", ali isto tako da zaštite i osiguraju "njihova imanja i usjeve od 
odmetnika i hajduka". Ovo nije jedini takav primjer koji pokazuje 
da hajduci ne biraju žrtve. Iz bujuruldije neimenovanog pošiljatelja 
iz 1780. godine upućene kadijama Nevesinja, Cernice, Blagaja, Stoca, 
ostatka Novog, Ljubinja i Konjica, između ostaloga stoji da na prolje- 
će, kada hajduci i odmetnici počnu raditi zlodjela i 'kada počnu napa- 


50 Sidžil nevesinjskog kadije 1767. - 1775., str. 45, 52. Prve vijesti o ubojstvu čo- 
hodara Mehmeda su od 12. rebia II 1183. (kolovoz 1769.), kada bosanski valija 
Silahdar Mehmed-paša naređuje kadijama Blagaja, Nevesinja, ajanu, zabiti i 
službenicima da pohvataju one koji su ubili čohodara Mehmeda kod Konjica. 
U ovoj se ispravi ne navode imena ubojica. Sidžil blagajskog suda, fragmenti iz 
1141 - 1203 (1729. - 1789.), list 35/b. 

51 Sidžil nevesinjskog kadije 1767. - 1775., str. 37. 

52 Sidžil blagajskog suda, fragmenti iz 1183 - 1201 (1769. - 1787), list 2/a. Nepot- 
punu ispravu o istom događaju nalazimo i u sidžilu nevesinjskoga kadije, u 
kojoj se osim opljačkanoga iznosa i mjesta na kojem se prepad dogodio navodi 
i ime opljačkanog mubašira, Mehmedaga. Sidžil nevesinjskog kadije 1767. - 
1775., str. 11. 

53 Sidžil blagajskog kadije 1698. - 1779., list 33/a. 

dati siromašnu raju i putnike i počnu im otimati imetak i ubijati ih", 
obavijeste Bosanski divan te u dogovoru sa stanovnicima pronađu i 
povežu odmetnike i njihove jatake kako bi ih se primjereno kaznilo.“* 


Jamstvo i kazne kao mjere protiv hajduka i jataka 


U kojoj su mjeri hajduci zadavali glavobolje osmanskim vlastima i 
koje je razmjere imala hajdučija još krajem 17. stoljeća govori jedan 
nedatirani dokument zabilježen u jednom od sidžila blagajskoga ka- 
dije (iako se radi o nedatiranu dokumentu, po hercegovačkom valiji 
koji je izdao bujuruldiju znamo da se radi o kraju 17. stoljeća). Herce- 
govački valija Sejfulah-paša bio je primoran provesti novačenje voj- 
nika kako bi se uspješno borio protiv hajdučije. Zbog toga je dolazio 
u Blagaj, gdje su za njega i njegovu svitu, ukupno 41 osobu, morali 
osigurati smještaj." Nastojanja vlasti da spriječe hajdučiju često nisu 
bila uspješna. Zbog ozbiljnosti situacije pribjegavalo se pojedinač- 
nom ili kolektivnom jamčenju, odnosno međusobnom obvezivanju 
stanovništva da će voditi računa o miru i sigurnosti na svome po- 
dručju, te sprječavati svako razbojstvo.** To je bila jedna od mjera 
koja je trebala pomoći u zavođenju reda, ali njezina učinkovitost nije 
uvijek bila na visokoj razini, barem kada je riječ o hajdučiji. Jamčenje 
ili ćefilema, kako se nekada navodi, često je propisivana i u doku- 
mentima nailazimo na cijele popise stanovništva nekoga mjesta koji 
jamče jedni za druge. Ovdje izdvajamo samo ona jamčenja koja se 
izravno odnose na hajduke ili njihove pomagače. 


Prvo takvo jamčenje u ovdje obrađenim dokumentima datira iz 
1731. godine, kada bosanski valija Ahmed-paša u bujuruldiji od 15. 
džumada II 1143. (siječanj 1731.) hercegovačkom mutesarifu, kadi- 
jama Nevesinja, Blagaja, Stoca, Ljubinja, Cernice, ostataka Novog i 


54 Sidžil blagajskog kadije 1697. - 1793., list 36/b. 


55 Sidžil blagajskog kadije 1698. - 1779., list 12/a. Prema podatcima koje donosi 
Bašagić, Sejfulah-paša bio je hercegovačkim namjesnikom od 1106., odno- 
sno 1694. do 1695. godine. Točne datume vezirovanja namjesnika Bašagić ne 
navodi. S. BAŠAGIĆ-REDŽEPAŠIĆ, Kratka uputa u prošlost Bosne i Hercegovi- 
ne, str. 184. Sejfulah-paša postao je bosanskim namjesnikom 1114., odnosno 
1702. godine. Isto, str. 180. Hasandedić je vjerojatno previdio da je Sejfulah- 
paša bio hercegovačkim valijom od 1694. godine, pa je zbog toga u naslovu 
prijevoda sidžila stavljena nešto kasnija godina. 


56 Više o jamčenju u: AZRA GADŽO-Kasumović, "Kolektivno i pojedinačno 
jamstvo, kefalet-defteri i registracije kefaleta u dokumentima u Bosni osman- 
skog perioda", u: Anali GHB, 43 (35), Sarajevo, 2014., str. 5-50. 

vojnim zapovjednicima, između ostaloga naređuje da gdje god da 
se pojave skupine hajduka, dužni su ih pohvatati i zatvoriti. Uko- 
liko se hajduci opet ne pokore, valija traži da mu se pošalje popis 
onih koji su za njih jamčili.*“ Na temelju tih popisa vlasti su raču- 
nale da će jamci utjecati na smanjenje hajdučkih prepada, jer su u 
slučaju njihovih ponovljenih zlodjela jamci prvi bili na udaru. Na 
to upućuje i bujuruldija bosanskog valije od 11. safera 1181. (srpanj 
1767.) upućena kadijama i vojnim zapovjednicima Hercegovačkog 
sandžaka u kojoj između ostaloga stoji sljedeće: "Naređuje vam se 
da u sporazumu sa sudom i posredstvom mubašira izvršite jamčenje 
svih stanovnika u svim mjestima i da u defter upišete sve generalije 
o licima koja jamče i za koje se daje jamčenje.“* Iako izrijekom nisu 
spomenuti hajduci, naredba se posredno odnosila i na njih. Popisi su 
pokrajinskim vlastima davali saznanja o jamcima i onima za koje se 
jamči te su u slučaju ponovljenih razbojstava mogli reagirati i tražiti 
točno određenu osobu. 


Jamčenja su vršena i među stočarima koji su štitili hajduke i pruža- 
li im utočište. U bujuruldiji od 13. muharema 1182. (svibanj 1768.) 
bosanski valija naređuje kadijama Stoca, Blagaja, Ljubinja, Cernice, 
Foče te drugim uglednicima da među stočarima s njihovih područja 
izvrše jamčenje, jer u svoje domove primaju hajduke i daju im hra- 
nu." Znakovito je da se ne naređuje hvatanje ili kažnjavanje stočara, 
jer je taj naputak bio gotovo redovit u ukazima koji su se izdavali u 
cilju sprječavanja hajdučije. Hajduci su bježeći pred vlastima ili u po- 
trazi za plijenom prelazili velike udaljenosti, a sigurna mjesta nalazili 
su upravo u kolibama stočara. To su im čini se bile polazne točke za 
njihove pljačkaške akcije, na što ukazuje bujuruldija bosanskog valije 
od 27. rebia II 1190 (lipanj 1776.). Prema tim podatcima vidimo da 
su hajduci dolazili do pašnjaka Treskavice, Visočice, Kladova Polja i 
dalje, gdje su se skrivali u stočarskim kolibama.“ 


57 Sidžil blagajskog kadije 1728. - 1732., str. 51. 

58 Sidžil mostarskog kadije, fragmenti iz 1179 - 1182. h.g. / 1765 - 1769. g., str. 
87. Ista se naredba nalazi u: Sidžil blagajskog suda, fragmenti iz 1141 - 1203 
(1729. - 1789.), list 34/a. Zbog nereda i pobuna odmetnici nisu previše marili 
za jamčenja, nego su i dalje nastavljali s nasiljima. Zbog toga se ponovo u dva 
navrata džumada IilI 1181. (listopad 1767.) naređuje jamčenje u kadilucima 
Hercegovačkog sandžaka. Sidžil nevesinjskog kadije 1767 - 1775., str. 74-75. 

59 Sidžil blagajskog suda, fragmenti iz 1141 — 1203 (1729. - 1789.), list 31/a. 


60 Sidžil blagajskog suda, fragmenti iz 1113 - 1212 (1702 - 1798), list 40/b. 

Jamčenja i druge poduzimane mjere nisu imale uspjeha. Iz bujurul- 
dija koje su izdavane može se iščitati sva uzaludnost toga posla.“ 
Propisivale su hvatanje i kažnjavanje hajduka, te da se njih i njihove 
jatake veže čvrstim jamstvom, no nema naznaka da je sigurnosna si- 
tuacija po pitanju hajdučije bila bolja. Različite su bile samo adrese na 
koje su naredbe upućivane. Jamčenja su omogućavala stanovništvu 
da se osigura od eventualnih optužbi, no vjerojatno je ono za većinu 
predstavljalo samo još jednu obvezu i tek privid sigurnosti. 


Još u vrijeme Morejskoga rata kršćani su održavali veze s hajducima 
i obavještavali ih o zbivanjima na osmanskom području, a s njima su 
surađivali i oni kršćani koji su bili u osmanskoj službi.“ Slična prak- 


61 Bosanski valija Silahdar Mehmed-paša bujuruldijom od 11. muharema 1184. 
(svibanj 1770.) upućenoj Sulejman-begu u Trebinju, kadijama Ljubinja, ostat- 
ka Novog, Cernice, Nevesinja, ajanima i zabitima naređuje da sve hajduke i 
odmetnike u njihovim kadilucima pohvataju "žive ili mrtve", te naglašava da 
hajduke i njihove jatake vežu čvrstim jamstvom. Sidžil nevesinjskog kadije 1767. 
- 1775., str. 41. Već u rujnu iste godine 28. džumada II 1184., valija naređuje 
nevesinjskom kadiji, ajanu i zabitu da pohvataju sve hajduke jer su obavije- 
šteni da se neka raja odmetnula, a druga im služi kao jataci. Također navodi 
"kod ostale raje provedite jamčenje (ćefilemu)". Sidžil nevesinjskog kadije 1767. 
- 1775., str. 36-37. Tri godine kasnije aga bosanskog odžaka Ali-ćehaja upu- 
tio je 12. ševala 1186. (siječanj 1773.) bujuruldiju mostarskom kadiji, serdaru i 
drugim odgovornima kojom im naređuje da pohvataju hajduke i zlikovce koji 
se kriju po mostarskim i nevesinjskim selima. Sidžil blagajskog suda, fragmenti 
iz 1141 - 1203 (1729. - 1789.), list 45/a. Bujuruldija bosanskog valije od 1. rebia 
II 1191. (svibanj 1777.) kadijama Fojnice, Visokog, Neretve, Konjica, Mostara, 
Blagaja, Stoca, Prozora i drugima "da očiste zemlju od odmetnika i onih koji 
po drumovima dočekuju putnike pljačkaju ih i biju'. Također se navodi da se 
opasna mjesta osiguraju pandurima, te da "za sve jatake hajduka treba uzeti 
jamce (ćefile)". Sidžil blagajskog suda iz 1113 — 1212 (1702. - 1798.), list 50/b. 


62 O suradnji kršćana s hajducima svjedoči jedna tužba mostarskih prvaka i dru- 
gih stanovnika protiv Ivana, sina Petrova i Jure, sina Marijanova iz Klobuka iz 
1685. godine. Navedeni su optuženi da se sastaju s hajducima i "obavještavaju 
ih o događajima i prave razne smutnje". Sidžili mostarskog kadije, fragmenti iz 
1044 - 1207. h. god./1635 - 1793. godine, str. 69. S hajducima je surađivao i Ni- 
kola Nonković, koji je u vrijeme Kandijskoga rata bio u osmanskoj službi i radio 
na osiguravanju reda i mira na osmanskom području: Međutim, za Morejskoga 
rata javlja se kao hajdučki serdar. VESNA MIOVIĆ-PERIĆ, "Svakodnevnica du- 
brovačkih pograničnih sela u doba hajdučije (Morejski rat 1684. — 1699.),' u: 
Anali zavoda za povijesne znanosti Hrvatske akademije znanosti i umjetnosti 
u Dubrovniku, sv. 35, Dubrovnik, 1997., str. 23, bilj. 15. Osim Nonkovića za- 
nimljiv je i slučaj harambaše Grujice Vukovića iz Perasta, koji je od ljeta 1662., 
kako to navodi Hrabak, "bio i turski pandurski starešina i hajdučki četovođa 
protiv turskog režima". B. HRABAK, "Hajdučija u Bosni i Hercegovini... str. 326. 

sa nastavila se i kasnijih godina. Bez obzira na nevolje koje su hajduci 
nanosili kršćanima i činjenicu da su i njih jednako napadali, ipak su 
među njima nalazili svoje pomagače koji su im u zimskim mjesecima 
osiguravali smještaj i hranu. Pokrajinske su vlasti toga bile svjesne, te 
su odgovornima u kadilucima slali naredbe i naputke za poduzima- 
nje odgovarajućih mjera protiv jednih i drugih. U gotovo svakoj na- 
redbi ponavlja se da je vojno-administrativnim službenicima glavna 
dužnost osigurati red i mir, a da bi to postigli, usporedo s jamčenji- 
ma propisivalo se hvatanje i kažnjavanje hajduka i njihovih pomaga- 
čaljataka. Tako bosanski kajmekam Mehmed, safera 1186. (svibanj 
1772.) naređuje da se propisno kazne hajduci i odmetnici koji pljač- 
kaju putnike i stanovništvo u kadilucima Neretva, Konjic, Stolac, 
ali i njihovi pomagači, kako bi stanovnicima spomenutih kadiluka 
osigurali mir i sigurnost.“ Uostalom, gotovo sve naredbe upućene 
hercegovačkim kadijama i kapetanima naglašavale su da se s hajdu- 
cima i njihovim jatacima strogo postupa. Izuzmemo li one naredbe 
u kojima se nalaže strogo kažnjavanje ili privođenje hajduka živih ili 
mrtvih, ni u jednom dokumentu nije navedena konkretna kazna za 
hajdučko djelovanje, osim ponekad naglašavanja da ih se kazni po 
šerijatu. Za one koji su živi privedeni pred Bosanski divan ne znamo 
kako su završavali. O njihovoj mogućoj sudbini naznake daje buju- 
ruldija bosanskoga valije Sirri Selim-paše iz 1201. (1787.) godine u 
kojoj se naređuje da odgovorni u kadilucima Konjic, Mostar, Blagaj, 
Stolac i Nevesinje "pronađu sve odmetnike i da njihove glave pošalju 
na bosanski divan'.* Znakovito je da je ovdje izostavljena opcija živi, 
koja se u ranijim dokumentima redovito javljala. Jasno se ističe da 
se pošalju dokazi o njihovoj smrti. Premda izrijekom hajduci nisu 
spomenuti, posredno se ova naredba odnosila i na njih. Uzmemo li 
u obzir probleme koje su stvarali i nesigurnosti kojoj su doprinosili 
svojim djelovanjem, sigurno je da kazne nisu bile blage i da su prive- 
deni hajduci mogli očekivati najstrožu kaznu. Isto tako, u opasnosti 
su bili i njihovi jataci, koji su također kažnjavani zbog pomaganja 
hajducima. Iz dokumenata je nejasno jesu li kazne protiv jataka uisti- 
nu primjenjivane, ali to ne znači da se nisu sprovodile u djelo. 


Posebnu pozornost privlači činjenica da su jataci unatoč opasnosti 
od kazne kojom je prijetila osmanska država, ipak ostajali vjerni svo- 
jim odmetnutim sunarodnjacima, često rodbini i prijateljima. Mo- 


63 Sidžil blagajskog suda, fragmenti iz 1141 - 1203 (1729. - 1789.), list 38/a. 
64 Sidžil blagajskog suda, fragmenti iz 1183 - 1201 (1769. - 1787), list 55/b. 

ramo se zapitati zašto to čine? Zašto svjesno riskiraju ne samo svoj 
život, nego i sudbinu svojih obitelji* Odgovor na ova i slična pitanja 
treba tražiti u određenoj bliskosti, krvnoj ili vjerskoj povezanosti s 
ljudima koji su se odmetnuli od vlasti i koji su u stalnoj smrtnoj opa- 
snosti. Treba imati na umu da se većina hajduka odmetnula zbog 
teških socijalnih prilika ili učinjene im nepravde. Ostavljali su svoje 
obitelji svjesno riskirajući život i upuštajući se u jednu avanturu s 
neizvjesnim završetkom. Isto tako, ne treba zanemariti ni činjenicu 
da su hajduci usprkos svim razbojstvima koja su činili ipak dobrim 
dijelom bili kršćani i često su se i fizički obračunavali s vlastima zbog 
nepravdi koje su im činili. Sama ta činjenica ne opravdava njihova 
razbojstva, ali je bila dovoljna da steknu određene simpatije kod dru- 
gih kršćana koji su ih pomagali i štitili od vlasti. Ponašanje kršćana 
u velikoj je mjeri bilo uvjetovano njihovim društvenim položajem, te 
pravima i obvezama prema osmanskoj državi. Kršćani su i otprije, a 
posebno u 18. stoljeću, klasa nižega reda. Vlasti su im još na početku 
stoljeća propisivale način odijevanja kako bi se razlikovali od musli- 
mana,“ što je uz porezni pritisak i nezadovoljstvo koje su s pravom 
iskazivali bio dodatni motiv za odmetanje u hajduke ili suradnju s 
njima. Stoga ne čudi bujuruldija bosanskoga valije Muhamed-paše 
od 28. džumada II 1184. (listopad 1770.) upućena nevesinjskom ka- 
diji, ajanu i zabiti u kojoj između ostaloga stoji kako su obaviješteni 
da se "neka raja odmetnula u hajduke a druga im opet pomaže i služe 
im kao jataci'.* Hajduci, kao i većina raje, u predstavnicima osman- 
skih vlasti vidi povlašteni sloj, silnike koji ih ponižavaju, zlorabe svoj 
položaj i izrabljuju raju dovodeći je do krajnjih granica siromaštva. 
Stoga i ne čudi što mnogi prilaze hajducima ili surađuju s njima. 
Međutim, da bismo dobili što jasniju sliku o hajducima i njihovim 
pomagačima, potrebno je razmotriti i način na koji su se hajduci od- 
nosili prema svojim sunarodnjacima. Kako to Miović-Perić navodi, 
hajduci su terorizirali svoje sunarodnjake i nametali im harač držeći 
se načela "tko nije s nama, taj je protiv nas'.* Pretpostavimo li da su 
hajduci, vodeći se tim načelom, smatrali neprijateljima sve one koji 
su odbijali ili htjeli prekinuti suradnju s njima, čak i kad se radilo o 
članovima njihovih obitelji, suradnja jataka i njihova odanost haj- 
ducima dobiva jednu drugu dimenziju. Jataci su vjerojatno smatrali 
da im veća opasnost prijeti od hajdučke osvete nego kazne kojom je 


65_E. PELIDIJA, Bosanski ejalet..., str. 18. 
66 Sidžil nevesinjskog kadije 1767. - 1775., str. 36-37. 
67 V. MioviIĆ-PERIĆ, Na razmeđu, str. 183-184. 

prijetila osmanska država, tako da su radije (p)ostajali hajdučki po- 
magači nego im se suprotstavljali. 


Unatoč svim nastojanjima i poduzetim mjerama, sigurnosti na puto- 
vima nije bilo. O tome svjedoči i iskaz Petra kalajdžije** od 3. safera 
1204. (listopad 1789.), koji je pred kadijom u Zvorniku izjavio kako 
je tijekom boravka na području Blagajskoga kadiluka njegov otac na 
putu između Rotimlje, Malog Polja, Hodbine i Vranjevića, ubijen i 
nestao. Također navodi da je otac uza se imao 600 groša, stoku i ka- 
lajdžijski pribor. Drugih pojedinosti o napadačima Petar ne navodi, 
osim da je i na njega pucano kada je išao tražiti oca. Njegova izjava 
ne otkriva ubojicu/e, ali jasno pokazuje da sva nastojanja Porte te 
brojni dopisi i naređenja u kojima se nalaže zaštita putnika, stanov- 
ništva uopće, nisu imali uspjeha. Nesigurnost koja je vladala na pu- 
tovima u 18. stoljeću prenijet će se i u 19. stoljeće. Podanicima nije 
preostajalo drugo nego se nositi s time onako kako su najbolje znali, 
jer ni lokalne ni središnje vlasti nisu uspijevale vratiti mir i sigurnost 
na putovima. 


Zaključak 


Društveno-političke prilike tijekom 18. stoljeća ukazivale su na svu 
slabost Osmanskoga Carstva, a samovolja lokalnih moćnika, porast 
redovitih i izvanrednih nameta, te brojne zlouporabe vladajućih 
struktura utjecali su na sve češće odmetanje u hajduke i otpor protiv 
vlasti. Muslimansko se stanovništva još u 17. stoljeću diže i buni pro- 
tiv vlasti, a pogoršanje njihova položaja u 18. stoljeću izazvat će nova 
nezadovoljstva i nemire. Bune muslimanskoga stanovništva svojom 
su snagom i razmjerima nadmašivale hajdučiju, ali mjere koje su vla- 
sti poduzimale protiv pobunjenoga stanovništva u konačnici su do- 
vodile do slamanja otpora i smirivanja pobuna. S druge strane, mjere 
središnjih i pokrajinskih vlasti protiv hajduka i njihovih pomagača 
nisu imale značajnijega uspjeha, što pokazuju brojni dokumenti u 
kojima se ukazuje na problem hajdučije i propisuju mjere za njezino 
sprječavanje. 


68 Kalajdžija je zanatlija koji kalajem, odnosno kositrom premazuje bakreno po- 
suđe. 


69 Sidžil blagajskoga kadije 1697. - 1793., neoznačeni list između 67/b i 69/b. 

Iako se hajdučija često prikazuje kao borba protiv osmanskoga ug- 
njetavanja, ovdje prikazana zlodjela, pljačke i nasilja koja su hajduci 
činili najzornije govore o pravoj prirodi hajdučkoga djelovanja. Haj- 
ducima su jednako prilazili kršćani i muslimani, a njihovim žrtva- 
ma bili su i bogati i siromašni. Na svaku hajdučku akciju vlasti su 
primjereno odgovarale, pri čemu se u uputama osmanskim ugledni- 
cima redovito naglašavalo da moraju zaštititi narod i raju od nasilja 
odmetnika, a odgovorne za zlodjela privesti pravdi i primjereno ka- 
zniti. Međutim, nastojanja osmanskih vlasti u sprječavanju hajduči- 
je bila su bezuspješna. Na putovima u Hercegovini 18. stoljeća nitko 
se nije mogao osjećati sigurnim, putnici i trgovci zbog eventualnih 
napada, hajduci i njihovi pomagači zbog kazni koje su im prijetile 
za učinjeno. 

Brigandage in Herzegovina in the 18'" century 


Summary 


Arbitrariness of the local persons in power, which became more 
evident during the 18" century, conflicts with external forces, in- 
crease of regular and special levies as well as abuse of governing 
structures endangered social position of the population. Tax and 
feudal pressure increased the number of brigands and robberies 
and other atrocities became a part of everyday life. Measures un- 
dertaken by the Ottoman authorities did not have any effect and 
bands of brigands disturbed and threatened the security with 
their activities through the entire 18" century. They had the sup- 
port and protection among their concealers, whom were equally 
as brigands threatened by punishment for everything they did. 
Published and unpublished court transcripts (sidzili) gave vari- 
ous materials about the events in the 18" century and brigandage 
in Herzegovina and a clearer and more complete picture about 
brigands and their activities will be made on the basis of those 
materials. 

